Assalamualaikum
Hari ini ulun handak bakisah raminya bavespaan matan Banjar ka Tanah Laut. Tujuannya handak ka kebun kopi liberika. Han, tahulah bubuhan pian di Tanah Laut ada kebun kopi liberika? Jar bubuhan kopi tuh : emas hitam di tanah Borneo nang di putik, kada digali.
Ni pamulaan nah ulun bevespaan jauh banar. Hehehe. Rancak bakuliling Gambut-Banjarmasin haja. Kami tulakan ba-ampat ikung, lawan bubuhan kedai kopi. Buhannya handak maulah video dokumentasi kayatu gasan kedai kopi. Kalo ulun handak malangkapi Jurnal Kopi ulun tentang perkebunan kopi.
Ngopi di Tangkisung, Nge camp di Pantai THR Papadaan
Kami tulakan jam 2 siang. Mun ka kebun kopi kelandungan. Akhirnya kami ka Pantai Tangkisung jalan kurau. Umaaa liwar raminya tahulah bajalanan lewat kampung urang. Maka tahu aja lo vespa tu nyaring bunyinya. Jadi pas kami lewat tuh orang cangangan.
Sampai di Tangkisung tuh sudah sore. Jam 4-an kah rasanya kami hanyar sampai. Langsung menjarat hammock, maulah api unggun, tarus mamanasi banyu gasan maulah kopi. Nah pas dudukan, ada paman pentol lewat. Pas banar kalo, kopi lawan pentol nih. Hehehe.
Habis mahadangi sunset, kami tulakan ka Pantai THR Papadaan. Nge_camp_ di sana. Habis baisya, kami bamasakan. Nasi, bihun basanga, hintalu basanga, lawan gorengan tahu tempe jadi menu makam malam. No junk food junk food club. Nah pas sudah jam 1an, kami guringan. Karena ulun bibinian sorangan, jadi ulun guring bapisah lawan kakawanan.
Jam 6 pagi, kami bangunan dah. Masak nasi goreng gasan sarapan lawan maulah kopi. Imbah tu kami langsung manyimpuni tenda lawan mamanasi motor. Langsung ae tulak ka Bajuin.
Perkebunan Kopi Liberika Bajuin
Perjalanan dari Pantai THR Papadaan ka Bajuin sakalinya lumayan jauh lah. Tapi pang pamandangannya bagus banar. Lawan udaranya dasar sejuk banar. Mun bubuhan pian katuju durian, pian harus ka sini. Banyak banar pohon durian di sini. Pas samalam kami tulak tuh buahnya balum masak pang. Tapi sudah ganal-ganal.
Desa nang kami tuju namanya Desa Pemalongan. Di sini itu nang ada kabun kopi liberikanya. Namanya Pak Paidi. Petani kopi liberika dari Tanah Laut. Beliau ni asli Jawa, umpat transmigrasi ka Kalimantan pas zaman Pak Harto bahari jar sidin.
Pas kami datangan, bini sidin langsung manakuni : handak kopi hitam kah handak kopi jahe? Kopi nang disurung nih kopi dari kabun sidin. Di rumah sidin ada beberapa karung ukuran 15kg nang isinya kopi. Kopinya ada nang masih bakulit, ada jua nang sudah bakupas (green beans).
Kisah Kopi Liberika
Habis makan lawan minum kopi, kami tulakan ka kabun kopi sidin. Sakalinya kabun kopi sidin nih di belakang rumah sidin haja. Parak banar. Tapi perkebunan kopi liberika nih beda banar lawan kabun kopi arabika atawa robusta. Pohon kopi liberika ni tinggi. Kaya pohon nangka. Buahnya jua tesebar di dahan-dahannya. Jumlah pohon kopi nang di tanam Pak Paidi kurang dari 20 pohon dengan jarak tanam 2-5 meter.
Kopi liberika ni baisi julukan kopi nangka. Mungkin gara-gara pohonnya nang tinggi kaya nangka, lawan baunya dasar mirip nangka. Kopi liberika ni kopi yang berasal dari Liberia dan Afrika Barat. Kopi ini jua ada kisahnya lawan zaman Belanda. Jadi kopi ini pertama kali masuk ke Indonesia pas zaman Kolonial Belanda.
Pas itu ada penyakit kopi namanya karat daun. Kopi arabika lawan robusta kada tahan lawan penyakit ini. Akhirnya Belanda mendatangkan kopi ini gasan mangganti arabika lawan robusta. Buhan pian tahu lah, dari zaman Belanda tuh Indonesia sudah jadi salah satu negara pengekspor kopi taganal di dunia.
Babulik ke kopi liberika lagi lah. Sayangnya kopi ni kada tapi dikatujui oleh panikmat kopi wan petani kopi. Mun petani kada ketuju karena biarpun buahnya ganal, tapi bobot penyusutan rendah. Habis dikeringkan, bobot kopinya sisa 10% haja. Rugi petani karena ongkos produksi tinggi. Mun penikmat kopi tuh kada ketuju karena aromanya tajam lawan rasanya kurang intens. Tapi mun buhan pian hendak mencoba kopi ini, kawa ke Kedai Kopi Indie atau Brader Kopi Pelaihari.
Industri Kopi dan Masa Depan Petani Kopi
Alhamdulillahnya industri kopi nang bakambang tarus nih membawa habar baik gesan petani kopi kaya Pak Paidi ini. Walaupun kopinya kada tapi dikenal, tapi wahini banyak nang mancari. Karena banyak jua nang penasaran lawan rasanya.
Lawan wahini daerah-daerah yang potensial gasan mananam kopi, mulai basaing mananam kopi. Bagus kalo gesan pertanian di Indonesia. Daerah nang kurang tinggi mulai melirik kopi liberika. Di Bajuin tuh ketinggiannya kada lebih dari 300 mdpl. Cucuk haja gasan mananam kopi liberika ini. Karena dasarnya kopi ini cocok di tanam di dataran rendah.
Jar Pak Paidi, kandala sidin wahini di jumlah produksinya yang masih terbatas. Padahal permintaan kopinya sudah mulai banyak. Mun gasan proses kopinya sidin makai metode jamur kering (natural process). Mun sudah karing, lalu di tumbuk pakai lumpang gasan mangupas kulit kopinya. Gasan menyangrainya, sidin makai tungku lawan rinjing. Han tradisional banar kalo.
Malihat paminat kopi nang makin banyak, Pemerintah Daerah mamberi perhatian. Salah satunya handak mambari bantuan alat kopi kayak pangupas kulit kopi lawan masin sangrai. Pak Paidi jua sudah suah di tulakakan ka Jakarta gasan pameran hasil panen daerah.
"Bahari ulun mananam sawit. Tapi karena habis mananam sawit air sumur bakurang, akhirnya aku tabas ae. Alhamdulillah mulai normal pang ini. Mudahan ae kaina banyak nang sadar, mun sawit tuh kada salawasan baik. Jadi hutan kada ditabas tarus gasan kabun sawit. Tarus kawa jua mananam kopi", ujar Pak Paidi.
Ulun harap, kaina pamarintah bisa lebih perhatian. Selain alat proses kopi, tapi jua lahan gasan mananam pohon kopi.
bug_Latn bjn_Latn bjn_Latn sun_Latn bjn_Latn bjn_Latn bjn_Latn bjn_Latn ind_Latn bjn_Latn bjn_Latn bjn_Latn ind_Latn bjn_Latn bjn_Latn bjn_Latn bjn_Latn ind_Latn bjn_Latn bjn_Latn bjn_Latn bjn_Latn bjn_Latn bjn_Latn